Kurt kubayn

Kurt Dunald Kubayn (20 bṛayṛ 1967– 5 bril 1994) iga yan umẓawan amarikan, iga amarir anssixf, amhḍḍr n udinan, d umara n umarg, d yan ɣ igʷmamn imssrsln n trabbut n ugṛanj Nirvana. Iga yan ɣ yimẓawann n uṛuk akk ttussannin d flnin tamssakʷlt nnsn ɣ yigr n uẓawan.
Issrsl Kubayn tarabbut nttan d Krist Nufusilik (Krist Novoselic) d Haṛun Burkhard (Aaron Burckhard) ɣ usggʷas n 1987, ilin ilmma ɣ usannay amẓawan n Syatl (Seattle) nna ittussann ilmma s ugṛanj. Ittyari sul Burkhard s Tchad Tcaning(Chad Channing) ur ta d iffuɣ walbum nnsn amzwaru Bleach (1989) ɣ Sub Pop, ilmma ittyari daɣ Tcaning s Dayf Gṛul (Bave Grohl). S yigʷmamn ad; tsgmḍ trabbut d DGC afin amurs astgan d yimurig n "Smells Like Teen Spirit" zɣ walbum nnsn wiss sin nna issusmn imzɣann Nevermind(1991). Yura Kubayn mnnaw yimurign ttussannin i Nirvana zun d "Come as you are", "Lithium", "In bloom", "Heart-shaped box", "All apologies", "About a girl", "Aneurysm", "You know you're right" d "Something in the way". Mqqar ittussan is iga amarir n uzmz nns ḍaṛat umurs n Nirvana, ur t akkʷ bahra issusim mayann.
Ɣ isggʷasn nns imggura, immaɣ Kubayn d ungaḍ n uhirwin, iẓngign n uḥlig d unnuɣjf. Immaɣ ula tkrẓi n tsusnt, irnu as imukrisn nns d tldni nns tamẓawant Kuṛtni Luf (Courtney Love) lli d d idra illis mu ism Fransis (Frances). Ɣ mars 1994, ilkm ubṛduz s cambanya d uṛuhibnul, izzri ilmma aɣawas n ussufɣ n iklwan.
Ɣ 8 bril 1994, ittyafa nn immut ɣ uḥanuzgzawn n tgmmi nns ɣ Syatl, dars ɣ akud ann 27 n usggʷas, nnan yibulisn mas immut kraḍ wussfan ur ta ittyafa d is inɣa ixf nns s ucuṭgan.